Gupta-sage: Twee soek antwoorde - Maroela Media
Regsverteenwoordigers vir lt.kols. Christine Anderson en Stefan van Zyl gaan die hooggeregshof nader indien die weermag nie 'n besluit neem oor hul vervolging weens die Gupta-sage nie, het Beeld Woensdag berig.
Volgens 'n prokureursbrief wat aan die weermag gestuur is, en glo deur Beeld gesien is, sloer die saak al vir 18 maande. Die weermag het in Oktober verlede jaar gesê hul regsverteenwoordigers sal binnekort oor die direkteur van militêre vervolging se besluit ingelig word.
Anderson en Van Zyl word daarvan beskuldig dat hulle 'n aandeel gehad het in die voorval waar 'n gehuurde vliegtuig vol gaste van die Gupta-familie sonder behoorlike magtiging op die Waterkloof-lugmagbasis geland het.
Daar is egter nog geen aanduiding gegee of Anderson en Van Zyl vervolg gaan word nie. "Die vertraging is onredelik en beïnvloed ons kliënte se regte ingevolge die grondwetlike bepalings (dat almal geregtig is op 'n spoedige verhoor)," lui die brief.
Anderson en Van Zyl se regsverteenwoordigers eis dat daar binne sewe dae 'n besluit geneem word en dat die proses binne 30 dae afgehandel sal word.
Anderson het verlede jaar afgetree maar Van Zyl se loopbaan het tot stilstand gekom, het Pikkie Greeff van die Suid-Afrikaanse Nasionale Weermagunie gesê.